
Esselamu alejkum. Ovo pitanje će sigurno interesovati mnoge mlade osobe. Danas, skoro svi imamo “potrebu” za internetom. Mnoge mlade osobe, naročito studenti, koriste nešto što vjerovatno, jednom muslimanu, nije dozvoljeno. U pitanju je, korišćenje signala nekog wireless modema u blizini, bez pitanja. Samo je potrebna šifra. Kako se do nje dolazi!? Pa vrlo lako. Ako osoba koja posjeduje internet nije promijenila ime koje će se pojaviti ostalim “korisnicima” već uz ime modema ostaje niz od šest heksadecimalnih cifara, bilo ko je u mogućnosti da jednostavnim korišćenjem generatora za password, “hakuje” isti. I to, koliko god da zvuči loše, je vrlo rasprostranjeno. Ali uglavnom, mnogi kažu, možda jeste ***[haram](https://pitajucene.com/search/haram/questions/ "Pretraži pitanja o haramu")***, možda nije. (znajući da sigurno nije ***[halal](https://pitajucene.com/search/halal/questions/ "Pretraži pitanja o halalu")***) Zašto?! Zato što “gazda” ima neograničen internet protok i jedino što on gubi je malo jačine signala. Svejedno, rijetko ko vodi računa o tome da ne koristi neke internet usluge koje će osobi od koje se (mogu slobodno reći) krade internet naglo usporiti internet. Preporučio bih svima koji imaju wireless modeme da promijene ime modema koje se pojavljuje korisnicima (npr. DiscusA3B45F u bilo šta). A ovo pitanje postavljam da se razjasni mnogima koji imaju mišljenje “možda jeste možda nije dobro”, da ne bude više sumnje.  

Inša’Allah, da se ljudi više ne griješe, jer koliko god malo izgledalo, činjenica je činjenica a to je krađa (osim ako ne griješim).


* 
* 
* 
* 
* 
* 
* 

 
KORIŠTENJE TUĐEG INTERNETA

Alejkumusselam. Osoba koja uplati bilo koju vrstu internet linije ili signala, korištenje te usluge spada u njen vlastiti ***[imetak](https://pitajucene.com/search/imetak/questions/ "Pretraži pitanja o imetku")***. A šifrirani internet signali su jasan znak da vlasnik te internet usluge ne dozvoljava da neko drugi koristi njegovo pravo.  

Opće poznati šerijatski princip i ***[pravilo](https://pitajucene.com/search/pravilo/questions/ "Pretraži pitanja o pravilima")*** je da nije dozvoljen imetak nekog čovjeka, ono što je u njegovom vlasništvu i ono na što samo on ima pravo osim sa njegovom dozvolom. Kaže Uzvišeni: “O vjernici, jedni drugima na nedozvoljen način imanja ne prisvajajte – ali, dozvoljeno vam je trgovanje uz obostrani pristanak” (En-Nisa 29). Bilježi Muslim u svom Sahihu da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, sallallahu alejhi ve sellem, rekao: “Zaista je vaša krv, vaši imetci i vaša čast zabranjeni …”. Bilježe Ebu Davud i Bejheki od Ebu Hanifete Er-Rekašija, radijallahu anhu, da je Poslanik, sallallahu alejhi ve sellem, rekao: “Nije dozvoljen imetak čovjeka muslimana osim sa njegovim zadovoljstvom”. Šejh Albani ga ocjenjuje vjerodostojnim, a Šuajb Arnaut ga takođe ocjenjuje vjerodostojnim na osnovu drugih rivajeta.  

Prema tome, korištenje tuđe internet linije, svejedno bežične ili žičane, nije dozvoljeno osim uz dozvolu vlasnika i korisnika te linije. Od znakova da korisnik internet usluge dozvoljava korištenje njegove linije je da ne stavi šifru ili stavi a obavijesti onoga koga hoće što je znak da pristaje da taj koristi njegovu internet liniju. Ve billahi tevfik.


Na pitanje odgovorio: dr. ***[Zijad Ljakić](https://pitajucene.com/search/Zijad+Ljaki%C4%87/answers/ "Pretraži odgovore od dr. Zijad Ljakić")***  

Preuzeto sa stranice: <http://www.n-um.com>


